Сенка Бенчик

Учительски факултет у ЗомбореНаукови ступеньдвараз мастер, Филозофски факултет у Новим СадзеПериод твореня1993—2021.Жанриобразованє, култура, 
информованє, линґвистикаПохованана Заходним теметове у Бачкей Тополї ПрипознаняПлакета Општини Бачка Тополя,
плакета проф. Гаврила Г. Надя
Сенка Бенчик (*28. децембер 1973—†18. юний 2021), наставнїца руского язика, новинарка на радию и ТВ, директорка ОШ, двараз мастер з линґвистики, дружтвено-политична активисткиня.

 Биоґрафия 

Сенка Бенчик, дзивоцке Папуґа, народзена 28. децембра 1973. року у Бачкей Тополї. Родичи оцец Янко Папуґа и мац Гелена, родз. Фейди. У вчасним дзецинстве Сенка  ходзела до оводи до оддзелєня на мадярским язику а у основней школи була у оддзелєню на сербским язику. Штреднє образованє педаґоґийного напряму закончела на руским язику у Образовним центре Петро Кузмяк у Руским Керестуре (1992.). Потим закончела Педаґоґийну академию у Суботици (1998.), a Учительски факултет у Зомборе (2002.). Студиї заокружела на Оддзелєню за русинистику на Филозофским факултету у Новим Садзе дзе одбранєла два мастерски роботи 2012. и 2017. року. 

Сенка Бенчик була у малженстве зоз Сашом Славчев, зоз хторим ма сина Уроша, а потим у малженстве зоз Миклошом Бенчиком зоз хторим ма сина Миклоша и дзивче Марию.   

 Културно-просвитна робота 

На виучованю руского язика як виборного предмету зоз елементами националней култури зоз новоораховскима школярами, з потримовку Дружтва за руски язик, литературу и културу, Сенка Бенчик почала робиц ище як студент-абсолвент Педаґоґийней академиї 1993. року у Основней школи Чаки Лайош у Бачкей Тополї и 18. октобер у Новим Орахове. Зоз новоораховскима школярами участвовала на медзиокружним и републичним змаганю зоз руского язика и на нїх єй школяре зазначовали значни резултати. Школяре зоз наставнїцу Сенка Бенчик участвовали на стретнуцох руских школох, а були и домашнї трох ювилейних стретнуцох: 5 (1998) 15 (2009) и (25) 2019 у Бачкей Тополї и Новим Орахове.

Сенка Бенчик була порядни учашнїк семинарох з руского язика и член Активу наставнїкох руского язика. Потримала и орґанизовала семинар о басни як литературним жанру у руским язику у Новим Орахове 2006. року. Тиж потримала и отримованє штирох округлих столох зоз прешлосци Руснацох у Новим Орахове (2003-2006). Резултат тих сходох було друкованє двох кнїжкох о Руснацох у Новим Орахове хтори видало Дружтво за руски язик, литературу и културу з Нового Саду. 

Сенка Бенчик була предсидатель Секциї Дружтва за руски язик, литературу и културу у Новим Орахове у рамикох хторей роби Литературна секция Штефан Чакан, а тиж була и активни член КУД Петро Кузмяк у Новим Орахове. Добитнїк є припознаня-плакети зоз меном проф. Гаврила Г. Надя за 2006. рок, Плакети Општини Бачка Тополя (2020) и других.

Була член Одбору за образованє Националного совиту Руснацох.

Мр Сенка Бенчик окончовала у двох мандатох и длужносц директора Основней школи 18 октобер, тиж у Новим Орахове од 2006. року у хторей ше настава отримує по мадярски. Настава по мадярски, пестованє руского язика зоз дзецми, мишани штредок яки новоораховски у хторим жию Серби, Мадяре и Руснаци дало порив Сенки Бенчик же би приступела ґу виглєдованьом гунґаризмох у руским язику и же би на Филозофским факултета у Новим Садзе одбранєла два мастер роботи под назву: Гунґаризми у руским язику и Заєднїцки гунґаризми у сербским и руским язику.

  Новинарски анґажман на ТВ и радию 

Мр Сенка Бенчик ушорйовала и водзела радио-емисию на руским язику на Радио реґиї (регионални радио општинох Бачка Тополя и Мали Идьош) од початку єй основаня. Попри спомнутей радио емисиї од децембра 2012. року на локалней бачкотопольскей телевизиї Сенка Бенчик ушорйовала и водзела информативну ТВ емисию на руски язику. Була и дописователь Рускей редакциї Радио Нового Саду.

Автор є двох кнїжкох Гунґаризми у руским язику (2014) и Лексични паралелизми (2020) хтори видало Дружтво за руски язик, литературу и културу.

Сенка Бенчик умарла 18. юния 2021. року а  похована на Заходним теметове у Бачкей Тополї.

  Литература 
 Др Михайло Фейса: Всеоблапна анализа гунґаризмох у руким язику мср. Сенка Бенчик,  Гунґаризми у руским язику, Studia Ruthenica, Дружтво за руски язик, литературу и културу, ч. 18, б. 232-234.

Вонкашнї вязи 

 мср. Сенка Бенчик, Гунґаризми у руским язику, Studia Ruthenica, Дружтво за руски язик, литературу и културу, ч. 17, 2012, б. 101-202.

 Мср. Сенка Бенчик, Лексични паралелизми у руским, сербским и мадярским язику, Studia Ruthenica, Дружтво за руски язик, литературу и културу, ч. 23, 2018, б. 72

 Мср. Сенка Бенчик, Домашнї животинї, 2017, Studia Ruthenica, Дружтво за руски язик, литературу и културу, ч. 23, 2018,  б. 201

 Мср. Сенка Бенчик, Бачка Тополя: Лексични паралелизми, Заєднїцки гунґаризми у сербским и руским язику, Studia Ruthenica, Дружтво за руски язик, литературу и културу, ч. 26, 2021, б. 226

 Др Михайло Фейса, мср. Сенка Бенчик, Язичне пасмо турского походзеня у руским язику, Studia Ruthenica, Дружтво за руски язик, литературу и културу, ч. 27, 2021,  б. 43

 Руска мисия Сенки Бенчиковей, автор Ол. Папуґа, Рутенпрес, 16. октобра 2020.

  Формовани орґани, одбори и роботни цела Националного совиту, Рутенпрес, 29. януар 2019. 

 Почали тогорочни Днї Миколи М. Кочиша, Рутенпрес, 2. децембер 2017.

 У Тополї и Орахове 35-еро школяре виучую руски язик, Рутенпрес, 19. септембер 2015.

 Умарла учителька Сенка Бенчик, автор И. Папуґа, Рутенпрес, 18. юний 2021.

 Сенка Бенчик (1973-2021), Studia Ruthenica, Дружтво за руски язик, литературу и културу, ч. 27, 2021, б. 154 

  Опатриц и тото 
 Портрет Сенки Бенчик, автор Златка Перович

 Сенково животни драги, автор Янко Бучко

Катеґория:Руснаци у Сербиї
Катеґория:Наставнїки
Катеґория:Новинаре
Катеґория:Мастере
Катеґория:Дружтвено-политични активисти
Катеґория:Дїяче у култури
Катеґория:28. децембер
Катеґория:Народзени 1973
Катеґория:18. юний
Катеґория:Умарли 2021